Stene nog te koop by monument | Netwerk24
Deur Andrea van Wyk 26 Julie 2020 16:51
Die geld wat ingesamel is deur dele van die Voortrekkermonument te "verkoop", sal hom tot November toe aan die gang hou.
Weens die groot finansiële druk waaronder die Voortrekkermonument tydens die nasionale staat van inperking is, word dele van die monument tans verkoop.
Kopers ontvang 'n sertifikaat wat aandui watter stukkie van die gebou aan hulle behoort. Dit word ook in die monument se argief opgeteken.
Cecilia Kruger, besturende direkteur, sê die verkope verloop baie goed.
"Aan die begin van Augustus gaan ons 'n nuwe tema vir Vrouemaand begin waarin verskeie tapisserieë verkoop gaan word," sê Kruger.
Dele van die monument wat nog te koop is, is onder meer van die granietstene, sommige vensters, die ossewaens om die monument, asook tapisserie-panele.
Die granietstene word teen R100 elk verkoop.
Kruger sê al die groot, belangrike kunswerke is reeds verkoop.
Van die dele wat reeds verkoop is, is onder meer die senotaaf vir R50 000 en sommige marmerpanele teen R100 000 elk.
Sy sê sowat R1,5 miljoen is ingesamel deur dié dele te verkoop.
Die Voortrekkermonument het ook vir drie maande uitbetalings van die Werkloosheidsversekeringsfonds ontvang, sê Kruger.
"Dit het ons ook 'n baie goeie hupstoot gegee.
"Soos sake nou staan, met die personeellede op drie-dag-werkweke, kan ons die einde van November haal."
Indien al 60 000 die granietstene in die monument verkoop word, sal die monument die einde van die finansiële jaar in Februarie bereik.
Teen Vrydag was daar meer as 49 000 granietstene nog beskikbaar.
Kruger sê tans is daar baie min mense wat die monument besoek en sy hoop dat meer besoekers sal kom sodra die toerismebedryf weer heropen.
Nóg 'n manier waarop die Voortrekkermonument 'n inkomste maak, is deur die Federasie van Afrikaanse Kultuurvereniginge (FAK) se Hier staan ons-konsertreeks.
Kruger sê die monument het sowat R30 000 ontvang ná Steve Hofmeyr se vertoning.
Vertonings wat nog uitgesaai sal word, is dié van Corlea Botha, Nianell en Monique Steyn op 9 Augustus ter viering van Vrouedag, asook Jannie Moolman op 13 September.